SKRIFTLIG FORESPØRGSEL E-3978/00

af Willy De Clercq (ELDR) til Kommissionen

(20. december 2000)

Om: Initiativet alt andet end våben til fordel for de mindst udviklede lande

Kommissionen har foreslået at give alle produkter på nær våben fra 48 af de mindst udviklede lande toldfri adgang til det europæiske marked. For nogle få følsomme produkter (sukker, ris og bananer) foreslår Kommissionen dog en overgangsperiode på tre år.

Dette initiativ er positivt i sine humanitære og politiske målsætninger. Det er en omsætning i praksis af en gammel forpligtelse, Det Europæiske Fællesskab i sin tid indgik over for Verdenshandelsorganisationen, og som blev bekræftet på ny i Seattle i slutningen af 1999.

Kommissionen vil udmønte dette forslag i praksis ved at ændre Rådets forordning (EF) nr. 2820/98(1) om anvendelse af et flerårigt arrangement med generelle toldpræferencer. Den fulgte procedure er baseret på traktatens artikel 133. Efter denne procedure skal Europa-Parlamentet ikke høres.

I betragtning af den foreslåede foranstaltnings mulige indvirkning såvel socioøkonomisk som landbrugsteknisk på de allerede nævnte følsomme produkter er det et spørgsmål, om ikke Kommissionen går for alt vidt i sine planer. Undervurderer man ikke kontrollen med anvendelsen af de fastsatte forskrifter? Ville det derfor ikke være på sin plads at indhente udtalelse fra Rådet (landbrug) og Europa-Parlamentet?

Kommissionen har ligeledes foreslået at forny den fælles markedsordning for sukker. Ifølge proceduren skal Europa-Parlamentet høres i dette tilfælde. Bør Kommissionens initiativ til fordel for de mindst udviklede lande ikke sidestilles med Kommissionens forslag om at forny den fælles markedsordning for sukker?

(1) EFT L 357 af 30.12.1998, s. 1.

Samlet svar afgivet på Kommissionens vegne af Pascal Lamy på skriftlige forespørgsler E-3863/00 og E-3978/00

(13. marts 2001)

Det ærede medlem henviser til Kommissionens for nylig fremsatte forslag(1) til Rådets forordning om ændring af Rådets forordning (EF) nr. 2820/98 om anvendelse af et flerårigt arrangement med generelle toldpræferencer for perioden 1. juli 1999 til 31. december 2001 med henblik på at udvide toldfritagelsen til også at omfatte varer med oprindelse i de mindst udviklede lande, uden mængdebegrænsning(2).

Med hensyn til de mindst udviklede landes (LLDC) mulighed for at anvende varer fra ikke-LLDC-lande inden for rammerne af dette initiativ, bør der skelnes mellem svigagtige og ikke-svigagtige måder at gøre det på.

Med henblik på at begrænse risikoen for svig har Kommissionen foreslået at styrke den bestående svigbekæmpelsesklausul. Denne styrkede klausul er et redskab til at bekæmpe risikoen for svig ved udtrykkeligt at fastslå, at en massiv forøgelse af Fællesskabets indførsel af varer fra LLDC ud over et niveau, der afspejler de fremherskende økonomiske forhold såsom det sædvanlige produktionsniveau og den sædvanlige eksportkapacitet i disse lande vil blive betragtet som et tydeligt tegn på svig.

I andre, ikke-svigagtige tilfælde vil de nuværende oprindelsesregler, især de mindstebetingelser for værditilvækst, der er knyttet til regional oprindelseskumulation, åbne mulighed for LLDC-landenes handel med andre udviklingslande inden for regionen, men vil også sikre, at de handelsmæssige fordele modsvares af en betydelig økonomisk aktivitet i LLDC-landene.

På tilsvarende måde vil muligheden for LLDC's udførsel af egne varer til Fællesskabet samtidig med, at de dækker deres indenlandske forbrugsbehov gennem indførsel fra ikke-LLDC-lande (trepartshandel), ikke være at betragte som svig. Men en sådan import/eksport swap er der sat snævre grænser for, især som følge af LLDC-landenes ringe infrastrukturer.

For så vidt angår de proceduremæssige aspekter, er Kommissionens forslag til ændring af Rådets forordning (EF) nr. 2820/98 baseret på EF-traktatens artikel 133 (tidligere artikel 113), som trods Kommissionens bestræbelser på regeringskonferencen ikke rummer nogen bestemmelse om høring af Parlamentet. Kommissionen har dog været lydhør over for den politiske betydning, Parlamentet tillægger denne sag, og har derfor underrettet Parlamentet så tidligt som muligt om forslaget, der allerede har været genstand for omfattende drøftelser. Inden for sukkersektoren er forslaget allerede blevet forelagt for arbejdsmarkedets parter og er blevet drøftet med talrige repræsentanter for sektoren. Som det sikkert er Dem bekendt, udfoldes der i Rådet stadig kraftigere bestræbelser for at nå frem til en rimelig balance mellem de forskellige interesser, der er involveret i sagen.

(1) KOM(2000) 561 endelig udg.

(2) EFT L 357 af 30.12.1998.